Apple inviterer til (endnu) en lancering – denne gang 10. november

De har travlt for tiden i Cupertino på Apples hovedkvarter – og i øvrigt også alle andre steder i Apples netværk. Først kom iPads og Apple Watch ved et event tilbage i midten af september, i midten af november kom så de nye iPhones – og nu har firmaet netop indkaldt pressen med en formel invitation til at se med d. 10. november, hvor de endnu engang vil lancere nye produkter. Og det vel at mærke inden, iPhone 12 Mini og 12 Max er nået ud i butikkerne.

Nye Macs på vej

Det eneste, vi kan være ret sikre på er, at Apple vil præsentere nye Macs, for det har de allerede været ude og fortælle tidligere. De nye maskiner er bygget på Apples egne processorer – hvilket potentielt kan give muligheder for både nye hastighedsrekorder og nye formfaktorer. Der er allerede sluppet rygter ud om, at Apple har en version af A14 – der sidder i den nye iPad Air og de nye iPhones – klar til brug i nye Macs; den skulle efter sigende være navngivet A14T.

De mange rygtesmede er dog ikke enige om, hvilke Macs der dukker op, og vi har hørt rygter om alt fra MacBook Air i en ny udgave, til MacBook Pro, MacBook og iMac. Og selvfølgelig også Mini. Men det er nok alligevel ret sikkert, at Apple ikke fornyer stort set alle deres computere i et enkelt hug, så forvent ikke nye computere over hele linjen – men en enkelt eller to er der helt sikkert.

Invitationen.

Nye AirPods?

Et andet, ganske vedholdende, rygte er, at det er lige op over, at Apple vil lancere nye hovedtelefoner. Ligesom på Mac fronten er der også både nævnt AirPods, AirPods Pro og et helt nyt over-ear headset, kaldet AirPod Studio. Faktisk har Apple allerede fjernet konkurrenternes produkter fra hylderne i deres Apple Stores, hvilket godt kunne tyde på, at der er noget på vej på den front også.

Apple AirTags – Apples nye Tile konkurrent

Et andet produkt vi har hørt rygter om i noget der føles som årtier er en helt ny produktkategori, kaldet Apple AirTags – en slags tracking enheder der kan hæftes på alt fra din cykel til dine nøgler.

AirTags er en direkte konkurrent til Tile, som da også har været temmeligt bekymrede for, at Apple skulle komme med en hård konkurrent til det ellers ganske udmærkede produkt (som vi har testet her).

Vi ved – som sædvanligt – intet konkret om Apples planer for d. 10. november (andet end at de har deres egne processorer klar til Macs). Vi er naturligvis med via video – og det kan du i øvrigt også være, for Apple streamer deres events live på www.apple.com.

Vil du holdes opdateret om rygter og eventet generelt, så giv vores Facebook-side et Like.

Apple inviterer til (endnu) en lancering – denne gang 10. november